རང་ཡུལ་ལ་ལོག་པའི་ཚུལ་ལས་བཞེངས་པའི་གསུང་མགུར། བཛྲ་ཝ་ར་ཧི། མ་ལུས་ཕྱོགས་བཅུའི་རྒྱལ་བའི་ཞིང་ཁམས་ན། །རྒྱལ་དང་རྒྱལ་བའི་སྲས་པོ་ཇི་སྙེད་པ། །གསང་ཆེན་དགའ་མའི་དབང་ཕྱུག་མཁའ་འགྲོའི་གཙོས། །རིང་ན་བཞུགས་ཀྱང་བདག་ལ་བརྩེ་བས་དགོངས། །སྟོང་གསལ་ངོས་བཟུང་མེད་པའི་ལྟ་བའི་དབྱིངས། །བློ་བྲལ་བཟོ་མེད་འདི་ཉིད་བསྒོམ་པའི་མཐིལ། །ཤུགས་འབྱུང་འགག་མེད་སྐྱོང་འདི་སྤྱོད་པའི་ཚུལ། །ལྟ་སྒོམ་སྤྱོད་པའི་གནས་ལུགས་འདི་ལྟར་ལགས། །ལྟ་བ་ལྟར་མེད་ཝལ་པ་རྗེས་མེད་པ། །སྒོམ་པ་སྒོམ་མེད་མ་བཅོས་སོ་མའི་ངང། །སྤྱོད་པ་སྤྱོད་བྱར་མ་གྲུབ་སྤང་བླང་བྲལ། །འདི་ཉིད་བཀའ་བརྒྱུད་གོང་མའི་གཤེགས་པའི་ཤུལ། །ཨེ་མ་ད་ལྟའི་སེམས་ཉིད་འོད་གསལ་བ། །གདོད་ནས་དྲི་བྲལ་ལྷན་སྐྱེས་ཕྱག་རྒྱ་ཆེ། །ཐ་མལ་ཤེས་པ་དང་པོའི་སངས་རྒྱས་འདི། །རང་སེམས་མེ་ལོང་ནང་དེར་གསལ་བར་མཛོད། །མདོར་ན་ཆོས་དབྱིངས་ཕ་རོལ་ཕྱིན་པའི་ཡུམ། །ཟག་མེད་དགའ་བཞིའི་དཔལ་སྩོལ་ཌཱ་ཀའི་གཙོ། །བརྟན་གཡོའི་བདག་པོ་ཧེ་རུ་ཀ་དཔལ་དང། །མི་འབྲལ་འགྲོགས་པའི་རྩེ་དགའ་ལྷུར་མཛོད་ཅིག །ཁོ་བོ་མི་འདོད་རང་གི་ཕ་ཡུལ་འགྲོ། །ཕྲིན་ལས་ལེགས་ཚོགས་ནམ་མཁའི་འཇའ་དང་འདྲ། །ལེགས་ལེགས་འདྲ་ཡང་སྙིང་པོ་ཅིག་ཀྱང་མེད། །ད་ནི་ཕྱོགས་འདིར་ལྡོག་པའང་སྲིད་པ་ཙམ། །འདུས་པའི་ཐ་མ་འབྲལ་བ་འདུས་བྱས་ཆོས། །གདམས་ངག་ཐུགས་ལ་འཇོག་ན་བཟང་བ་ཡིན། །ཚེ་འདིར་མཇལ་བ་ཡོང་སྙམ་མ་མཆིས་ཀྱང། །ཕྱི་མ་མཁའ་སྤྱོད་གནས་སུ་མཇལ་བར་སྨོན། །བསམ་པའི་དོན་རྣམས་ཆོས་བཞིན་འགྲུབ་པར་ཤོག །